b'\n_START_ARTICLE_\nHostnik\n_START_PARAGRAPH_\nHostnik je literarni lik bajke Divji mo\xc5\xbe, hostni mo\xc5\xbe, hostnik, iz dela Bajke in povesti o Gorjancih Janeza Trdine.\n_START_SECTION_\nVsebina\n_START_PARAGRAPH_\nBajka pripoveduje o razli\xc4\x8dnih divjih mo\xc5\xbeeh, ki jih je sre\xc4\x8deval na svojih popotovanjih po Dolenjski:_NEWLINE_Najprej opi\xc5\xa1e zgodbo o starem Logarju, ki je \xc5\xbeivel na Gorjancih, med Podgradom in Ljubnim, sredi gozda Rasno. Neko no\xc4\x8d je vihar blizu Logarjeve ko\xc4\x8de podrl najlep\xc5\xa1e bukve. Logarju je bilo zelo \xc5\xbeal za ta lepa drevesa in je \xc5\xa1el sadit nova. Tam se mu prvi\xc4\x8d prika\xc5\xbee velikan, ki pravi, da je divji mo\xc5\xbe ter njegov prijatelj. Tako je od takrat naprej njegovo dru\xc5\xbeino hostnik vedno spremljal v gozdu, da se ne bi izgubili. Varoval jih je nesre\xc4\x8de, dokler se mu Logar ni zameril, ko je cepil drobnico. Divji mo\xc5\xbe se mu je ma\xc5\xa1\xc4\x8deval. Leta sre\xc4\x8de so se tedaj spremenila v nesre\xc4\x8do, spet je postal reven, to\xc4\x8da mu je uni\xc4\x8dila pridelek in sin se mu je izgubil v gozdu._NEWLINE_Naslednja zgodba govori o hostniku, ki se v gozdu prika\xc5\xbee dvema gospodoma, ki se vra\xc4\x8data iz kr\xc4\x8dme. Ugotovila sta, da je bil verjetno zaljubljen, ker si je med potjo prepeval razne pesmi._NEWLINE_Tretji hostnik je \xc5\xbeivel v jazbini, kamor sta nekega dne pri\xc5\xa1li dve dekleti, Katra in Lenka. Katra se je zaljubila vanj. Ker to ni bilo nikomur v\xc5\xa1e\xc4\x8d, se je odselila in se poro\xc4\x8dila z drugim._NEWLINE_Zadnja zgodba opisuje hostnika, ki je bil poro\xc4\x8den. \xc5\xbdena mu je v jazbini, kjer sta \xc5\xbeivela, vsak dan kuhala \xc5\xbegance. Neko\xc4\x8d se je mimo sprehajal ko\xc4\x8devski kro\xc5\xa1njar in ker ni imel kaj po\xc4\x8deti, je v njuno jazbino za\xc4\x8del metati kamenje. Pri tem je divji \xc5\xbeeni izbil iz rok kuhalnico, kar je divjega mo\xc5\xbea tako razjezilo, da ga je mo\xc4\x8dno pretepel. V tistih krajih naj bi \xc5\xa1e danes svarili mlade mo\xc5\xbee, naj ne me\xc4\x8dejo kamenja v jazbino.\n_START_SECTION_\nOpis literarnega lika\n_START_PARAGRAPH_\nHostnik je bil kosmat velikan z veliko brado, ki so ga ljudje sre\xc4\x8devali v gozdu. Nerad se je pogovarjal z njimi. Najraje se je igral z divja\xc4\x8dino, doma\xc4\x8da \xc5\xbeival pa se mu je gnusila. Bal se je tudi hi\xc5\xa1, polj in vrtov.'